Kevin Spacey

Kevin Spacey Fowler (født 1959) er en amerikansk skuespiller. Han har vunnet Oscar to ganger for sine filmroller: for beste birolle i De mistenkte i 1995 og for beste hovedrolle i American Beauty i 1999. Han har fått en stjerne på Hollywood Walk of Fame.

 Biografi 
Kevin Spacey ble født Kevin Spacey Fowler i South Orange i New Jersey, men vokste opp i California. Etter å ha satt fyr på søsterens trehus, ble han sendt på militærskole. Dramatimer satte en stopper for Kevins utagerende tendenser, han gikk ut av ungdomsskolen som beste elev og avgangstaler. Spacey studerte drama ved Juilliard i New York i en periode, men sluttet uten å ta eksamen.

En av de første rollene Kevin fikk på Broadway var i Gjengangere av Henrik Ibsen, han spilte mot blant andre Liv Ullmann.

Etter å ha vært en suksess på scenen begynte Spacey å orientere seg mot film. Den første store rollen fikk han i filmen Consenting Adults regissert av Alan J. Pakula, senere fikk han stor oppmerksomhet i filmer som Swimming With Sharks og Hostile Hostages. Det store gjennombruddet fikk han imidlertid først med suksessen De mistenkte der han spilte Verbal Kint. Han vant Oscar-pris for beste birolle for denne rollen.

Spacey spilte massemorder i filmen Se7en i 1995. Etter å ha vunnet sin andre Oscar for rollen som Lester Burnham i American Beauty valgte han en ny retning for karrieren. Spacey tok seg jobb som kreativ leder ved teateret Old Vic i London i 2003. Her har han hatt variert suksess. Han sier at han vil prioritere teateret i en ti års periode, og ta filmroller bare når timeplanen tillater det.

I 2006 var Spacey å se som skurken Lex Luthor i Bryan Singers film Superman Returns. Han har også gjennomført prosjekter som regissør, filmen Albino Alligator var debuten hans på dette området. Fra tidlig i karrieren har Spacey hatt et ønske om å lage film om sangeren Bobby Darin, dette resulterte i filmen Beyond the Sea i 2004 (der han gjorde all syngingen selv). Han produserte og spilte i filmen 21 i 2008. Han spilte rollen som «Francis Underwood» i Netflix-serien House of Cards fra 2013 til 2017.

Spacey har alltid vært hemmelighetsfull om sitt privatliv. Han sier: «Jo mindre publikum vet om meg som person, jo lettere vil det være for dem å tro på rollefigurene jeg fremstiller». Spacey har to søsken, en bror, som er Rod Stewart-imitator, og en søster.

Spaceys store idol er skuespilleren Jack Lemmon (1925–2001). De spilte mot hverandre i filmene Far (1989) og Glengarry Glen Ross (1992). Han er personlig venn med tidligere president Bill Clinton, og tilhenger av Det demokratiske parti.

Kevin Spacy spiller en sentral rolle i videospill Call of Duty: Advanced Warfare som hovedskurken i spillet.

 Anklager om seksuelle overgrep 
I oktober 2017 ble Spacey anklaget for seksuell overgrep av Anthony Rapp da Rapp var 14 år. Kort tid etter denne anklagen så dagens lys, kom flere menn fram med sine historier om seksuelle overgrep og trakassering. Som et resultat av situasjonen kuttet Netflix alle bånd til skuespilleren, derav sluttet de produksjonen av filmen Gore, og fjernet ham fra hovedrollen i siste sesong av House of Cards. 

Han spilte også i filmen All the Money in the World, ressisert av Ridley Scott, men scenene av ham ble senere spilt inn på ny med Christopher Plummer. I 2018 og 2019 sto Spacey overfor flere kriminelle etterforskninger; Imidlertid ble Spacey enten ikke siktet eller anklagene mot ham frafalt. Han har benektet anklagene,og ble funnet 'ikke ansvarlig' i et søksmål i 2022 i New York. I en egen rettssak i London  2023 ble han frikjent for anklager om seksuelle overgrep.

 Filmografi (utvalg) 
 : Heartburn – I gode og onde dager
 : Working Girl
 : Henry & June
 : Lost in Yonkers
 : Consenting Adults
 : Glengarry Glen Ross
 : Iron Will
 : Se7en  
 : De mistenkte
 : Juryn 
 : L.A. Confidential
 : Midnight in the Garden of Good and Evil
 : Albino Alligator (regi)
 : A Time to Kill
 : Småkryp (stemme)
 : Forhandleren
 : Hurly Burly
 : American Beauty
 : Pay It Forward
 : K-PAX
 : The Shipping News
 : Austin Powers in Goldmember
 : The Life of David Gale
 : The United States of Leland
 : Beyond the Sea
 : Edison
 : Superman Returns
 : Fred Claus
 : 21
 : Shrink
 : Moon
 : The Men Who Stare at Goats
 : Casino Jack
 : Father of Invention
 : Inseparable
 : Margin Call
 : Horrible Bosses
 : House of Cards (TV-serie)
 : House of Cards (TV-serie)
 : Horrible Bosses 2
 : Baby Driver

 Referanser 

 Eksterne lenker 





Kategori:Skuespillere fra USA
Kategori:Oscar-vinnere (hovedrolle)
Kategori:Oscar-vinnere (birolle)
Kategori:BAFTA-vinnere
Kategori:Tony Award-vinnere
Kategori:Hollywood Walk of Fame
Kategori:Personer fra South Orange i New Jersey
Kategori:Personer fra Los Angeles
Kategori:Skuespillere innen dataspill